1985R2967 — SL — 15.08.2006 — 002.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:









▼B

UREDBA KOMISIJE (EGS) št. 2967/85

z dne 24. oktobra 1985

o podrobnih pravilih za uporabo lestvice Skupnosti za razvrščanje prašičjih trupov







KOMISIJA EVROPSKIH SKUPNOSTI JE ob upoštevanju Pogodbe o ustanovitvi Evropske gospodarske skupnosti, ob upoštevanju Uredbe Sveta (EGS) št. 2759/75 z dne 29. oktobra 1975 o skupni ureditvi trga za prašičje meso ( 1 ), kakor je bila nazadnje spremenjena z Uredbo (EGS) št. 2966/80 ( 2 ), in zlasti členov 2 in 4(6) Uredbe, ob upoštevanju Uredbe Sveta (EGS) št. 3220/84 z dne 13. novembra 1984, ki določa lestvico Skupnosti za razvrščanje prašičjih trupov ( 3 ), in zlasti člena 5(1) Uredbe, ker je treba določiti podrobna pravila uporabe Uredbe (EGS) št. 3220/84, zlasti ukrepe, ki zagotavljajo, da se uporablja na enoten način; ker „masa“ pomeni maso hladnega trupa; ker se izračuna s pomočjo koeficienta za pretvorbo, ki ga uporabimo pri rezultatu tehtanja; ker se ta koeficient lahko spreminja glede na čas med tehtanjem in zakolom prašiča; ker je torej treba dovoliti prilagajanje koeficienta; ker se mesnatost trupa ocenjuje s pomočjo odobrenih načinov razvrščanja; ker se lahko odobri samo statistično preizkušene načine ocenjevanja; ker se načini razvrščanja odobrijo ob upoštevanju skladnosti z maksimalno toleranco statistične napake pri ocenjevanju, ki jo je treba določiti; ker je označevanje trupov obvezno, brez poseganja v člen 4(2) Uredbe (EGS) št. 3220/84; ker je za večjo preglednost trga treba določiti podrobna pravila za označevanje in identifikacijo trupov, pri čemer se v določenih okoliščinah omogoči odstopanja; ker so ukrepi iz te uredbo v skladu z mnenjem Upravljalnega odbora za prašičje meso, SPREJELA NASLEDNJO UREDBO:







Člen 1

Ta uredba določa podrobna pravila za izvajanje Uredbe (EGS) št. 3220/84, ki določa lestvico Skupnosti za razvrščanje prašičjih trupov.

Člen 2

1. Masa hladnega trupa iz prvega pododstavka člena 2(2) Uredbe (EGS) št. 3220/84 se dobi tako, da se od mase toplega trupa, zabeležene najpozneje 45 minut po zakolu prašiča, odšteje 2,0 %.

2. Če se v določeni klavnici običajno ni mogoče držati 45 minutnega časa med zakolom in tehtanjem prašiča, lahko pristojni organ države članice dovoli, da se ta čas preseže, v kolikor se odbitek 2,0 % iz odstavka 1 zmanjša za 0,1 odstotne točke za vsake dodatne četrt ure ali del te četrtine ure, ki je pretekel.

3. Z odstopanjem od odstavkov 1 in 2 se masa hladnega trupa lahko izračuna z upoštevanjem vnaprej določene lestvice absolutnega znižanja mase, ki jo določijo države članice v skladu z značilnostmi svojih čred prašičev in o kateri uradno obvestijo Komisijo. Uporaba takšnih lestvic je dovoljena v skladu s postopkom iz člena 24 Uredbe (EGS) št. 2759/75, če se znižanja pri posameznih razredih po masi skladajo, kolikor je to mogoče, z znižanji, ki izhajajo iz odstavkov 1 in 2.

▼M1

Člen 3

▼M2

1. Standardne statistične metode ocenjevanja mesnatosti prašičjih trupov, odobrene kot metode razvrščanja v smislu člena 2(3) Uredbe (EGS) št. 3220/84, so običajne metode najmanjših kvadratov ali metode zmanjšanega razvrščanja, uporabljajo pa se lahko tudi druge statistično preverjene metode.

Metoda temelji na reprezentativnem vzorcu nacionalne ali regionalne proizvodnje prašičjega mesa, ki obsega vsaj 120 trupov, katerih mesnatost je bila potrjena v skladu z načinom razseka iz Priloge I k tej uredbi. Pri uporabi metod večkratnega vzorčenja je treba referenco meriti na najmanj 50 trupih, natančnost pa mora biti vsaj taka, kot jo zagotavlja uporaba standardne statistične metode na 120 trupih ob uporabi metode iz Priloge I.

2. Metode razvrščanja se odobrijo samo, če je koren povprečne kvadratne napake napovedi (RMSEP), izračunan z metodo popolne navzkrižne validacije, manjši kot 2,5. V izračun RMSEP je treba vključiti tudi osamelce.

▼M1

3. Države članice s protokolom obvestijo Komisijo o načinih razvrščanja, za katere želijo, da jih Komisija odobri za uporabo na njihovem ozemlju, pri čemer opišejo preizkus z raztelesenjem in navedejo načela, na katerih temeljijo ti načini, ter enačbe za ocenjevanje odstotka mesnatosti. Protokol naj bo sestavljen iz dveh delov in naj vključuje elemente, predvidene v Prilogi II. Prvi del protokola se predstavi Komisiji pred začetkom preizkusa z raztelesenjem.

Uporaba načinov razvrščanja na ozemlju države članice se na podlagi protokola odobri v skladu s postopkom, določenim v členu 24 Uredbe (EGS) št. 2759/75.

4. Uporaba načinov razvrščanja mora v vseh podrobnostih ustrezati opisu, ki je naveden v Odločbi Skupnosti, s katero je odobrena uporaba.

▼B

Člen 4

1. Brez poseganja v člen 4(2) Uredbe (EGS) št. 3220/84 so prašičji trupi označeni z veliko črko, ki označuje razred trupa na lestvici iz člena 3(2) in (3) uredbe, ali z oceno mesnatosti v skladu s členom 4(1) uredbe, ali s katerimi koli drugimi ustreznimi podrobnostmi, če bi bilo potrebno. Črke ali števila morajo biti visoke vsaj dva centimetra. Za označevanje se lahko uporablja kakršno koli nestrupeno, neizbrisljivo črnilo, odporno na toploto, kakor tudi kakršenkoli drugačen način trajnega označevanja, ki ga vnaprej odobrijo pristojni nacionalni organi.

2. Polovice trupov se označi na koži na zadnji nogi pod kolenom ali na stegnu.

3. Sprejemljiv način označevanja je tudi etiketa, pritrjena na način, da je ni mogoče odstraniti, ne da bi se poškodovala.

Člen 5

V primeru iz člena 4(2) Uredbe (EGS) št. 3220/84 se prašičji trupi označujejo posamezno na kakršenkoli nespremenljiv način.

Člen 6

Države članice sprejmejo ukrepe, za katere menijo, da so nujni za zagotovitev uporabe te uredbe na njihovem ozemlju in o teh ukrepih čimprej obvestijo Komisijo.

Člen 7

Ta uredba začne veljati 1. novembra 1985.

Ta uredba je v celoti zavezujoča in se neposredno uporablja v vseh državah članicah.

▼M1









PRILOGA I

1. Napoved odstotka mesnatosti temelji na raztelesenju štirih največjih delov. Raztelesenje se opravi v skladu z referenčno metodo.

▼M2

2. Referenčni odstotek mesnatosti se izračuna na naslednji način: Masa mišic v teh štirih delih se izračuna tako, da se od skupne mase delov pred razkosanjem odšteje skupna masa teh štirih delov, ki niso mišice.

▼M1









PRILOGA II

1. V prvem delu protokola je treba navesti podroben opis preizkusa z raztelesenjem in vključiti zlasti: — čas preizkusa in časovni razpored za celoten postopek odobritve, — število in lokacije klavnic, — opis prašičje populacije, za katero velja način ocenjevanja, — predstavitev uporabljenih statističnih metod v zvezi z izbranim načinom vzorčenja, — opis nacionalnega hitrega načina, — natančno predstavitev uporabljenih trupov.

2. V drugem delu protokola je treba navesti podroben opis rezultatov preizkusa z raztelesenjem in vključiti zlasti: — predstavitev uporabljenih statističnih metod v povezavi z izbranim načinom vzorčenja, — enačbo, ki bo uvedena ali spremenjena, — numeričen in grafičen opis rezultatov, — opis nove naprave, — omejitev teže pri prašičih, pri kateri se lahko uporabi nov način, in kakršne koli druge omejitve v zvezi s praktično uporabo načina.